Cesarhanmun/geonobi-data huggingface dataset:
地名: 珍山 (全羅道, 郡)
年: 1566.0

○憲府啓曰: "人君以一國爲家, 其爲政, 宜出於一不可岐而二之也。 自祖宗朝, 內需司之設, 只掌內用米布及雜物奴婢, 而亦非古昔帝王爲天下示公之義, 而況所掌之外, 如呈訴聽理推治刑訊等事, 則有司之所職, 而內需司竝行焉。 揆諸設立之意, 其失尤甚。 一國二法, 民誰適從乎? 所設之員, 昭在法典, 足以擧其任也, 而又以貂璫近幸, 作爲提調, 以付法外之事。 此輩以逢迎承順成性, 其於干涉民怨之事, 直以私心論斷, 豈復知公議之所在哉? 其流之弊, 至於本司管下人, 動以內旨從事, 民無所措手足。 政之疵類, 莫此爲甚。 聖明在上, 當革而不革, 諫院侍從之論, 所以激發而繼起也。 請速快從公論, 以明公私義利之辨。 故珍山副守
              倫妻朴氏等二十家, 呈狀于本府以爲: ‘其祖上雲城府院君
              朴從愚奴婢, 因守貞陳告于內需司, 盡數被奪, 冤憫無際。’ 云。 臣等取考刑曹掌隷院前後文案, 則其奴婢, 不干於朴從愚妻貞惠翁主
              
                【卽太宗恭定大王之女也。】
              之賜牌也。 而該司不考可考之文, 一以守貞誣訴爲正。 若不伸理, 則民之負冤極矣。 豈不爲國家羞乎? 請令該曹詳細分揀, 其已錄案者改分揀, 以昭聖上平明之理。 吏兵曹郞僚薦望, 雖非法典所載, 而其來已久, 豈非以士林淸選之地, 必欲得其人哉? 是故擬望之際, 吏曹必待兵曹之薦而擬之; 兵曹亦必待同僚之齊議, 然後薦之。 頃者兵曹郞官有闕, 吏曹不待本曹之薦, 而自擬三望, 兵曹有一同僚, 因病不仕, 而敢薦初入之員, 非但盡毁其舊例, 士大夫間美風, 亦爲掃地。 臣等竊恐, 政曹之不重, 自今日始。 吏兵曹郞廳, 請竝推考治罪。" 答曰: "內需之事, 予意盡諭于諫院玉堂矣。 朴從愚奴婢, 該曹詳察, 已錄正案。 今不可以倫妻朴氏等呈訴, 輕易改分揀也。 不允。 吏兵曹郞廳, 竝推考。" 內奴事, 久啓不允。
地名: 珍山 (全羅道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 珍山 (全羅道, 郡)
年: 1601.0

○全羅道暗行御史弘文館副校理李廷馦啓曰: "臣去正月三十日, 猥承嚴命, 出入民間, 參以聞見, 則靈光郡守慶暹, 爲政嚴明, 賦役均平, 吏畏民懷, 頌聲盈路, 治最湖南。 光州牧使李尙吉, 慈祥爲治, 民甚便愛, 一境晏然。 泰仁縣監金滋, 律身廉潔, 一毫不取, 爲政剛明, 吏不能欺。 興陽縣監李景立、求禮縣監李挺男, 俱以年少武夫, 盡心官事, 民無弊瘼, 流逋四集, 加以自奉甚簡, 衙眷至約。 靈巖郡守玄楫, 不畏豪族, 徭役均一, 民皆稱譽, 猶恐或失。 金堤郡守李貴, 頭會箕斂, 無有紀極, 勞民動衆, 大築無益之堰, 闔境騷然, 而至蒙監司之褒啓, 道內人心, 以此尤憤。 海南縣監李挺臣, 不治官事, 惟事遊畋, 吏(緣)
                〔掾〕
              爲奸, 民多怨詈。 綾城縣令河應圖, 政委下吏, 賦役煩重, 且縣地驛吏, 三世爲驛吏之役, 而應圖以爲, 逃奴所生, 卽壓以爲奴, 使喚衙內, 事甚無謂。 全州判官許進廷, 庸劣無比, 爲人笑侮, 加以濫徵, 民不堪苦。 井邑縣監金光翼, 年少手生, 不恤民隱, 衙屬太濫, 貽弊多端。 南原判官韓應福, 處事顚倒, 濫用刑杖, 不敬上官, 多有乖戾之事。 且臣行到蘆嶺, 偶逢一官人問之, 則羣山萬戶宋得祿, 以海鎭防守進去云。 微末武夫, 厭憚海道, 徑取旱路, 其自便之狀, 極爲痛憤。 且臣詗察一道民情, 則大槪去歲稍稔, 家有餘粟, 似無艱食之患。 若如是休養數年, 則庶有恒産奠居之樂, 而人心不固, 搖搖靡定。 或曰: ‘朝廷已使量田, 何以堪支? 築無益之山城, 何以堪役? 被抄操鍊, 長立官門, 何以堪苦? 皆懷逃散之心, 多發怨咨之言, 春節已晩, 怠於東作。 凡此數件, 皆是不得已之擧, 而人心如此, 末如之何。 惟舟師格軍一事, 則人皆曰: ‘此則大有益之事, 民何敢厭憚乎? 其餘所令之事, 口應而心不然, 此大可憂者也。 臣遍問村民曰: ‘今者天兵已撤, 徭役必輕, 民其蘇息否?’ 皆顰蹙而答曰: ‘玆者進上諸色貢物, 一時復立, 賦役反有甚於前日, 民安得遂其生乎?’ 若量減貢物, 以紓民力, 則似可少慰人心矣。 且兵營移設長興之意, 殊甚未解。 康津古營, 距長興十餘里, 其間形勢, 少無異同, 而長興之民, 困於將卒之支供, 不勝其苦, 康津古營之民, 又困於本縣之偏侵, 還思設營。 人心所在, 地理可憑。 況少無利害者乎? 聞今又移設潭陽云。 此則尤爲失算。 湖南之所可防備者, 沿海今若捨沿海, 而主將入處山郡, 脫有緩急, 其可坐視沿海列邑之崩陷, 而不之救乎? 兵營近海, 意必有在, 恐不可輕易移改也。 且珍山一郡, 戶不過數十, 殘薄之狀, 不可形言。 若合幷錦山, 則似乎便當。 且觀察使李弘老, 文簿間判斷之才, 則最長, 而好勝有癖, 奴視將士, 統制使以下, 不能措手足, 麤厲武夫, 反目相待, 脫有邊警, 必不同心共濟, 此極可慮。 必須朝廷善處, 然後湖南可保無虞矣。 臣職忝近侍, 濫受繡衣之任, 所聞所見, 不敢不達, 竝爲書啓。 臣行到稷山
              所沙坪, 逢一守令, 輜重十餘駄, 直前馳來, 以扇遮面, 掠臣騎而相過, 臣使驛卒, 捉來其下人, 則成群亂打, 或以鐵錐剌之。 適一人落後究問, 則乃海州判官朴明槫, 棄官下歸云。 雖曰他道守令, 蔑視使命, 其驕妄悖慢之狀, 極爲警愕。 緣臣庸劣, 以致辱命, 無任惶恐隕越之至。"
地名: 珍山 (全羅道, 郡)
年: 1606.0

○漢城府啓曰: "今七月二十六日申時, 薰陶坊前, 行上護軍申應澍妻金氏, 與其女子珍山都正
              有齡妻申氏及婢子銀加屎等, 雷震致死。"
地名: 珍山 (全羅道, 郡)
年: 1631.0

○壬戌/憲府啓曰: "趙熙賓陰謀不軌之狀, 旣發於其兄上變之書, 交通諸賊之跡, 又出於逆絡面質之招。 請命拿鞫, 以嚴討逆之典。 珍山郡守金瑾, 接置逆僧於衙舍, 敎訓其子弟, 至於嫁與婢僕。 及其逮捕之際, 自衙軒脫逃, 使逆魁網漏, 聞者莫不痛惋。 請金瑾拿鞫定罪。" 答曰: "趙熙賓等, 有意於告變, 其所交通, 無足深責。 設或有罪, 以厥兄之功, 赦宥宜當。 金瑾, 事涉無情, 不必拿鞫。"
地名: 珍山 (全羅道, 郡)
年: 1666.0

○甲戌/上御熙政堂, 引見大臣及備局諸臣。 領議政鄭太和曰: "全羅監司閔維重, 以赤裳山城變通事, 啓稟矣, 蓋赤裳形勢絶險, 屢經兵亂, 一不被兵。 故戊午始藏實錄, 辛已又藏《璿源錄》, 置參奉二員、守僕二十四名、射夫八十四名, 又置左右寺刹, 募入僧徒, 以爲守護之地。 且以此城介於湖嶺間, 爲賊路要衝, 故以茂朱、龍潭、錦山三邑軍兵, 全屬山城, 又割鎭安軍三十九名、珍山軍三十名、長水軍九十六名, 添屬焉。 維重之意, 以爲此城, 若直爲藏史, 則不必設倉庫備器械置軍兵, 以爲招盜速寇之資。 若兼爲保障之地, 則所屬軍兵, 不足把列城堞, 所儲糧餉, 不足支給兩月。 今計莫如悉罷軍兵糧器之備, 絶寇盜窺覦之端, 只令參奉典守, 一如太白、五臺之例。 不然則陞茂朱爲府, 割錦山之安城面, 沃川之陽山面而屬之, 俾作獨鎭, 擧一邑民丁, 編之城籍, 則其於保障之道, 可以無欠。 若以大段更張爲難, 則以鎭安軍三百十名, 專屬山城, 如錦山、龍潭之例, 以長水、珍山兩邑軍兵, 還屬左後本營, 則山城軍額, 比前有加, 而其在兩邑, 亦無分裂之弊云。 維重此言, 不爲無見矣。" 上曰: "城之大小, 未知如何? 茂朱軍兵, 可以獨守乎?" 顧謂翰林崔後尙曰: "翰林纔已目覩, 形勢果如何?" 後尙曰: "三面絶險, 人不能通行。 只北門一路, 僅通人馬, 而亦甚險絶矣。" 上曰: "險絶如許, 則似不必多用軍丁。 茂朱、龍潭、錦山三邑軍, 猶足把守, 鎭安軍兵, 雖不屬, 可也。 更問便否於道臣而後, 處之可也。" 江華留守徐必遠曰: "本府軍兵, 今欲分作砲射兩隊習藝矣, 勿論會付藥丸, 量宜除出, 以爲習藝之用。 且本府所儲箭竹雖多, 而積滯年久, 不合於造箭矣。" 上曰: "未知合用幾許?" 必遠曰: "藥丸則可用二千斤, 箭竹則可用三萬枝矣。" 上曰: "會付藥丸, 姑先取用, 箭竹一半, 自該寺給之, 一半自內弓房給之。" 必遠曰: "本府烽燧, 今有四處, 而其中三處, 似爲不緊。 只存河陰一烽, 竝罷其餘, 移用其軍何如?" 李浣曰: "必遠之意, 蓋欲除出烽軍, 以爲陸軍, 而烽軍亦何可偏廢乎?" 柳赫然曰: "江都當兩西三南沿海交會之路, 當初設烽, 意非偶然, 豈有緊歇異於古今之理乎?" 積曰: "赫然之言是矣。 請令兵曹, 詳考緊不緊, 然後稟處似當矣。" 上可之。 必遠曰: "軍兵試才時, 無物賞格。 若以戶曹奴婢貢布, 或以會外米, 或以老職通政帖量給, 則似便矣。" 積曰: "戶曹貢布則不可輕許, 宜給以會米五百餘石矣。" 太和曰: "至於帖文, 則事甚苟且矣。" 上從之。 積曰: "兩司旣停溫幸之啓, 必先擇日, 然後方有分付之事矣。" 上曰: "近來日氣猶寒, 欲觀日候擇日。 至於應行之事, 預令料理可也。" 積曰: "軍兵容入之數, 令兵判先爲定奪何如?" 洪重普曰: "扈駕軍兵, 以便近言之, 則當用水原軍, 而上年旣經扈駕, 不可使偏勞。 而但他營則皆非沿路近邑, 調發難便矣。" 上曰: "依留都軍兵例, 書入各營, 受點調用, 可也。" 重普曰: "上年行幸時, 用京畿、忠淸兩道驛馬, 其數六十一匹。 今此慈殿之行, 以三十匹磨鍊, 都數不過九十一匹, 而卽今兵曹及京畿驛馬合二百匹, 忠淸道驛馬三百匹, 雖非司僕馬, 亦可足用矣。" 上曰: "自外磨鍊以入, 則當自內參酌分付矣。" 太和曰: "御營軍侍衛之數, 不可不預定矣。" 積曰: "先定兩殿駕行先後, 然後侍衛軍數可以磨鍊矣。" 上曰: "卿等之意如何?" 太和、積曰: "臣等之意則以爲, 大駕先導, 慈殿居後, 每次止舍時, 大殿率百官祗迎, 似當矣。" 上曰: "予雖前導, 以予先後射隊, 分爲三隊, 一作前驅, 一居兩行間, 一作後殿, 百官在於最後, 則比上年加用, 不過左右挾輦軍百六十名矣。" 太和曰: "聖敎允當。 當以此磨鍊取稟矣。" 應敎李敏叙曰: "今番行幸, 雖出於萬不獲已, 而民情事勢, 大異於前。 前年則乃是初幸, 故萬民爭瞻羽旄莫不欣悅, 今則年年行幸, 貽弊民間, 必不無怨咨之心。 凡事不可不十分節損矣。" 上曰: "然。" 敏叙曰: "今年飢饉, 八路同然, 而畿甸尤甚。 賑救之事, 宜令大臣預講節目。" 太和曰: "曾因臺啓, 已令諸道査啓, 被災地方, 以爲開賑之地, 而設粥一事, 更爲分付京畿, 着實擧行似當矣。" 敏叙曰: "京中亦令該廳, 設粥賑救宜矣。" 上曰: "依爲之。" 戶曹判書鄭致和曰: "卽今都民, 無不飢餒, 而欲爲賑救, 則力有所不贍。 兩倉所儲, 陳菽數千石, 輕價發賣, 以爲飢民一分蒙惠之地何如?" 上從之。 司諫李翊曰: "享上之物, 臣子之所當盡心力而供之者, 貽弊於民, 雖不可顧, 然如雉獐之小傷皮毛, 似無所損於敬謹之道。 而臣聞上年行幸時, 御供物膳, 必揀不傷皮毛者, 故大爲民弊云。 如此之事, 似當變通矣。" 上曰: "予亦聞之, 已令變通矣。 早知如此, 上年豈令有此弊乎?"
地名: 珍山 (全羅道, 郡)
年: 1710.0

○辛巳/江原道
              寧越郡民池莫立妻, 爲虎所囕, 其小女允分, 抱母腰不釋, 虎乃捨去。 全羅道
              珍山郡士人李國亮, 爲虎所咬, 其妻裵氏, 持鎌子追而擊之, 虎遂捨國亮, 咬食裵氏。 忠淸道
              海美縣私婢信香家, 夜失火, 屋宇盡燒。 其子五男驚起出外, 而知其母未及出, 冒焰突入, 與其母同死火中。 上聞之, 竝命旌閭。
地名: 大靜 (全羅道, 郡)
年: 1419.0

○大靜縣民成甫介以故殺人處斬, 吉州民崔毛知里、海豐郡居私奴吾麿之以歐殺人處絞, 成州居私奴加言金以强盜處斬。
地名: 大靜 (全羅道, 郡)
年: 1426.0

○濟州察訪金爲民啓: "濟州牧使趙希鼎濫刑私奴洪龍致死。 衙內入役皮匠, 托以進上, 收斂民間耳瑱眞珠, 受私奴金祿玉纓, 使祿强婚守信, 私婢式分。 前旌義縣監梁孟智, 每年夏節, 托以進上, 多聚官婢遊女織造緜苧布, 買良馬, 納賄權門。 大靜縣監李伸, 自己品布品鐵, 以官物收納。 前敎諭裵敬之、前檢律堅自持、前敎授官李正文等, 殖貨買馬。 前按撫使金素, 以左議政李原所送匹段, 納之營庫, 換送良馬。 請下攸司鞫問。" 下司憲府。
地名: 大靜 (全羅道, 郡)
年: 1427.0

○濟州道察訪金爲民啓: "謹將濟州公私積年弊事, 條列以聞: 一, 臣到濟州, 告訴者如雲, 皆土豪影占良民事也。 問之則皆曰: "此地邈在海外, 守令紀綱陵夷, 土豪恣行, 自占良民, 稱爲奉足, 使之如奴隷, 故良民之子, 年才八九, 已爲所占, 而父不得爲之子, 雖訴於官, 未有不爲權豪所弄, 冤抑何由得伸?" 請嚴立禁防, 令按撫使推劾, 如有强占良民, 稱爲奉足役使者, 依律痛懲, 以除其弊。 一。 濟州土地, 本皆沙石, 農利不饒, 小民之生, 誠爲可慮。 每等按撫使, 當六七月正農之時, 托以進上, 鞍籠獐鹿皮, 盡驅農民, 累日田獵, 使民失時, 其弊不小。 請傳旨外班, 鹿皮鞍籠與毛獐皮阿多介等物, 一皆蠲免, 以革其弊。 一。 民家栽培果木, 所以將見其利, 而爲子孫計也。 且禁取民戶菓實, 已有著令。 州官以民戶柑橘, 托稱進上, 計株載籍, 纔結其實, 計箇監封, 或其主摘取, 論以竊用之罪, 盡取於官, 民不見利, 相與怨咨。 請令守令, 每年栽植等內所種, 錄於解由十年之後, 將不勝其用, 而官無斂民之弊, 民無受罪之怨。 若民戶柑橘, 不得已摘取進上, 優給其價, 則人皆勸於栽植, 而怨咨息矣。 一。 僧徒娶妻, 律有定罪, 而《六典》所禁, 濟州僧徒, 公然娶妻, 以寺社爲家, 役其弟子, 營其妻子之養, 略無公家之役, 坐享飽煖, 陸地僧徒亦皆聞風, 如魚之聚淵, 靡然俱效。 州官視爲常事, 亦莫之禁, 實爲弊風。 請濟州對妻僧徒, 一皆推刷, 定爲牧子, 或補軍額。 一, 濟州敎授官敎諭檢律, 雖非守令之例, 亦皆受命於朝, 以佐王化者也。 宜養廉恥, 以示士風, 或將私物, 殖貨買馬, 與商爭利, 取侮於海島之民, 深爲可恥。 嚴立禁防, 以礪士風。 一, 鄕吏世傳其役, 與本邑同休戚者也。 濟州不役鄕吏, 專任典吏, 有乖置吏之法。 吏亦非徒不諳禮法, 官中之事, 一無所知, 臣怪問其故, 鄕人皆曰: "昔者按撫使趙原, 以一時之便, 擇良民識字者三十餘人, 稱爲典吏, 以代記官之役, 至今不革, 朝爲典吏, 暮爲鎭撫千戶, 民爭欲之, 鄕吏則只役於屯田漁獵興販等雜事而已。" 臣謂趙原擅置典吏, 已爲不可, 因循至今, 以海俗難制之人, 爲之耳目, 而朝更夕變, 安有與同休戚之望哉? 且濟州各官鄕吏之數, 至於六百餘人, 其中豈無識字可任典吏之役者, 而別置典吏, 優給奉足, 以減軍役之民哉? 請依他州郡例, 令鄕吏, 掌六房之任, 革典吏, 以充軍額。 一, 濟州之地, 東西百二十餘里, 南北六十餘里。 旌義、大靜, 居東西二隅, 牧官在其中, 雖無土官, 豈難治哉? 而別置都鎭撫、東西都司、左右都州官, 皆受印信, 與守令竝立。 又置十纛所, 各處土官之額, 至於七十餘人, 各率衙前吏卒, 席權藉勢, 或附守令, 或剝民生, 官多民小, 有弊無益。 然左右都州官, 則或稱星主王子之遺風, 仍舊猶可也, 餘皆革除, 依他郡例, 分隷所居各官, 竝收印信。 都鎭撫, 則按撫使隨宜擇定, 減鎭撫之數, 多不過五六人, 以抑豪悍侵民之弊。 一, 濟州之俗, 以其公私婢子與良家之女, 稱爲遊女, 記名於簿, 使之如官婢。 問其所由則曰: "此輩見商賈人, 淫奔徼利, 以亂其配。 役之如此者, 所以示懲戒、禁淫風也。" 臣謂此輩未被汚名, 尙畏人知, 或可改行, 及其載名官簿, 恣行無忌, 且好引朋類, 或挾恨、或風聞, 指稱某女奸某人, 互相援入, 官亦甘心於役使, 不卞眞僞, 籍於遊女, 是非唯不禁淫風, 乃勸之也。 願自今除遊女案, 禁稱遊女, 隨其所犯, 依律斷罪, 以示懲戒。 一, 濟州土地窄, 而畜産繁, 貧民之田, 不過一二畝, 及其苗葉稍盛, 權豪之家, 恣放牛馬, 盡喫其苗, 而貧民畏威, 不敢告訴。 雖告於官, 反不得路, 此亦積弊也。 臣謂放牛馬、損民穀者, 其家長, 不論職秩高下, 竝依律文及敎旨坐罪, 以救民瘼。 一, 濟州多所産, 每朔進膳之時, 兼帶私物, 進馬之時, 多挾私馬, 以煩驛路, 以汚士風。 臣謂: "濟州進膳與馬, 依他道進上檢察例, 所過各驛丞及察訪, 驗文搜探, 如有私挾, 傳報監司論罪。" 命下政府六曹議之, 皆曰: "所啓當矣, 可如啓施行。 唯土官革除一事, 行移按撫使, 商確啓聞後, 更議施行。" 從之。 於是(安)按
                〔撫〕
              使啓: "東西靜海鎭及各所加設千戶四, 可革都鎭撫, 印信別無所用之處, 亦可收取。" 更下政府諸曹議之, 僉曰: "可。" 從之。

○刑曹啓: "大靜囚奴甘松强盜, 律該斬。" 從之。
地名: 大靜 (全羅道, 郡)
年: 1443.0

○刑曹啓: "全羅道
              大靜囚强盜奴自叱、金性龍等, 請依律處斬。" 從之。
地名: 大靜 (全羅道, 郡)
年: 1473.0

○刑曹三覆啓: 大靜囚私奴朝山, 刦殺行人强盜罪, 律該斬不待時。" 從之。
地名: 大靜 (全羅道, 郡)
年: 1476.0

○刑曹三覆啓: "大靜囚私奴卜只與物故巨乙毛知, 同謀殺巨乙毛知異父兄禿良, 奪其衣服、雜物分贓罪, 律該斬不待時。" 從之。
地名: 大靜 (全羅道, 郡)
年: 1482.0

○義禁府啓: "亂臣逆賊緣坐年未滿者, 曾授族親, 今皆年滿, 請屬諸邑爲奴婢。 康純姪阿只, 潭陽, 高福老姪永同, 大靜, 金昌孫凡伊, 淳昌, 李之楨姪順同, 星州, 崔戒之子三利, 昆陽, 李仲淳女多波, 大丘, 李宗根姪石乙同, 順天, 崔漢宗孫叔達、韓繼春女定非、李林子同叱金、嚴興發子處智等, 河東, 金玉生姪豆應夫及童萬, 長興, 李英發子銀同, 康津, 金河生子閑同, 迎日, 崔得京姪汝虛, 長鬐, 孫田生子丁石, 興陽, 欣萬孫孫山, 光陽, 金漢京女貴珍, 咸原站。" 從之。
地名: 大靜 (全羅道, 郡)
年: 1485.0

○刑曹三覆啓: "鏡城囚百姓劉森森以石敺廉界同强奪衣物罪, 大靜囚良人周山、鄭仇知等火私奴德海、松伊家强盜罪, 竝律該斬不待時。" 從之。
地名: 大靜 (全羅道, 郡)
年: 1491.0

○乙丑/受常參, 視事。 右承旨許琛, 將刑曹啓本啓: "大靜囚良女召隱今, 與奸夫姜渭良, 謀害本夫肖同, 飮燒酒, 伺其沈醉, 以杖打殺罪, 召隱今律該陵遲處死, 姜渭良斬待時。" 上顧問左右。 右議政李克培對曰: "肖同飮一器酒, 而五六度敺打時, 未得出聲而死, 可疑。" 右贊成魚世謙曰: "召內隱今同居者五六人, 其殺害肖同時, 豈無知者乎?" 上曰: "彼女預謀殺夫, 備燒酒强飮之, 使之泥醉, 乃於夜中殺之, 不得出聲。 雖有人, 豈能知之? 其依律施行。" 許琛又啓: "大興囚私奴金孫, 歐打其主得非子, 得非親往禁止, 亦以手揮置罪, 律該斬待時。" 上問左右。 克培對曰: "其文券不明, 不可的論得非之奴。" 命減死, 屬公賤。 執義李復善啓曰: "金礪石進箋獻諛, 雖新進之士, 尙恥爲之, 況宰相乎? 請遞職推問。" 上曰: "已令推鞫。 然不可逆探人意, 以爲諛悅而遞之。" 正言張順孫, 又請遞礪石, 不聽。
地名: 大靜 (全羅道, 郡)
年: 1510.0

○領議政金壽童ㆍ右議玫成希顔啓曰: "濟州防禦所, 本七處, 今若設立權管, 則當率下人而去, 恐糧料不足, 貽弊軍民。 若加設軍官五人, 二人分遣防禦處, 且旌義、大靜, 距濟州不邇, 又加軍官各一人何如?" 傳曰: "可。" 又啓曰: "前日慶尙道節度使啓曰: "倭奴移置熊川、薺浦倉庫之物於加德島、絶影等島。 絶影則臣等所不知, 加德島則近於安骨浦。 倭寇若隱伏於此, 則驅逐之可也。 且廷議, 或云聚兵船搜捕, 以示其威, 或云水戰, 非我長技, 幸一船見敗, 則戰勝之後, 挫威不小。 令都元帥, 見勢措置何如?" 傳曰: "可。"
地名: 大靜 (全羅道, 郡)
年: 1520.0

○壬寅/御朝講。 侍講官任樞曰: "此言: ‘壽皇崩, 而光宗不執喪。’ 古今天下, 安有如此事乎? 父子之情, 萬古通義, 初不如是其薄也。 蓋其始也, 帝欲誅宦官, 而宦官等畏其見誅, 遂離間兩宮, 猜疑乃起, 又爲悍后所制, 大失子道。 大抵婦寺之術, 人鮮不陷, 而一陷其中, 遂害天性。" 上曰: "光宗之事, 至爲不美。 此雖婦寺讒間之罪, 人必先觀人主志趣而後爲之。 此固由於光宗之不仁也。" 正言崔克成曰: "近來災變疊出, 慶尙道地震, 全羅道花發, 甚可駭也。 此乃陰陽失序, 天道不時, 地道不寧而然也。 且於前日, 慶尙道海水盡赤, 魚鱉自死。 此從古所無之變也。 自上三時經筵, 其憂勤惕慮至矣, 而常且如此, 無乃刑獄濫滯, 民有冤抑而然耶? 若土木之役, 則固無慮矣, 意者近來風俗尤薄, 兄弟之間, 相爭寸利, 以興訟端, 戕害天倫者有之, 或昵愛婢妾, 踈棄正嫡, 以紊家道者有之, 召災致異, 恐由於此也。" 上曰: "此言當矣。 變不虛生, 當爲修省也。" 克成曰: "昔我太宗, 幸齊陵, 見禾稼盡黃, 顧謂左右曰: ‘民以食爲天, 而今若此, 百姓何食焉?’ 喟然流涕, 俄而雨下。 此乃以誠應之, 誠今日之所當取則也。" 上曰: "予見爭訟之事, 多起於兄弟之間, 父母所成文記, 謀欲毁之。 骨內之親, 何可如是耶? 如其年久者, 則該司勿爲聽理, 可也。" 持平金公藝曰: "寺社田屬公者, 使民幷耕, 民困力竭, 我私尙不能治。 況出餘力, 幷治山谷磽薄之田乎? 是以頗多陳荒, 而戶曹則以結數會計, 如三十石之田, 則歲收六十石, 六十石之田, 則歲收九十石。 守令不能充數, 徵之於民戶, 其弊甚矣。" 知事洪淑曰: "自乙亥年始定其數, 其所出之數, 豈能充其所定之數乎? 須令該司, 改爲磨鍊可也。" 領事南袞曰: "平安監司許硡所啓, 其道免稅事, 當各別施行。 明年天使當出來, 而今又築城, 民困甚矣, 不可不恤矣。" 上曰: "果此道之民, 今年築城, 明年又經天使之行。 宜別令免稅也。" 克成曰: "作紙之弊, 臣知民間疾苦而啓之也。 若徵作紙於守令, 則守令必不能自備, 乃徵歛於民, 民不堪而逃散, 則又侵一族及切隣。 以一人之故, 囚滯於獄, 流難失所者, 可勝計哉?" 上曰: "生民休戚, 係於守令。 固當擇差, 而遣御史, 亦禁遏不法之事也。 然其被捉者, 未必皆泛濫之人, 雖有賢能者, 或有錯事而見罷, 則徒有迎送之弊矣。 且旣付重任於監司, 而又遣御史, 似有相疑不信之道, 故不遣矣。 然遣御史, 豈可終廢哉? 當時時發遣, 使之知畏也。" 克成曰: "臣聞濟州之事, 至爲可慮。 厲疫大起, 人畜多死。 非徒此也, 年凶太甚, 死者相枕, 如旌義、大靜, 人戶皆空云。 別令措置可也。" 袞曰: "濟州之事, 朝廷晩聞, 今則不可救也。 臣等亦以爲慮, 將更聞其弊而欲啓耳。 聞其處之人, 以海産爲生利, 而進上數多, 故民不能支而逃散。 如進上之數, 蠲減可也。" 上曰: "濟州之所供, 已令蠲減矣。 但海外故民間之弊, 朝廷未易得聞也。" 特進官金鍚哲曰: "小臣前爲大靜縣監, 後爲濟州牧使, 故備諳其處之事。 其地乃石山戴土者也。 二三日不雨則過旱, 四五日連雨則過澇。 以此易致凶荒。 臣爲大靜縣監時, 人物至爲繁庶, 而後爲濟州牧使而見之, 則大靜人物空虛, 官奴婢不過十名。 臣爲巡行時, 無以支待, 皆以縣內百姓, 使執官役, 臣以爲不可而禁之矣。 今聞三邑皆爲空虛。 不可不預爲抄入人民而實之也。" 洪淑曰: "然則當依兩界, 而入民實之, 然恒居者尙且流離。 況新徙者乎? 抄入人民, 而不爲離散之策, 朝廷定之可也。 聞濟州之人, 來居黃海道者, 亦多有之。 當爲刷還。 若刷還而無其策, 則還則離散, 亦何益矣?" 袞曰: "兩界之民, 來居內地者, 皆爲全家徙邊, 此亦當如此也。" 克成曰: "民情, 大抵安土重遷。 雖出一日之地, 若將就於死地。 濟州之民來居內地者, 豈其情也? 以其無生生之利, 故不得不流離。 若令刷還而不爲調護, 則其何以自生乎?"
地名: 大靜 (全羅道, 郡)
年: 1521.0

○濟州牧使李耘馳啓曰: "本州死亡民戶公債之督, 及於族隣, 竝皆離散, 半爲丘墟, 請蠲減貢物。 頗多土産, 則已, 如首髢, 無處無之, 請移定他道。 牧場馬斃, 以皮貿穀, 備冬月別養之用, 近來革罷, 雪深無養, 多致故失, 請依前例。 年年貿民馬, 放養官場, 故數至萬匹, 今耗其半, 民馬亦價倍, 不喜官貿, 請以奴婢貢布, 加給貿買。 甲戌年大風爲災, 果木多枯, 其未納靑橘等及牛毛、奴婢身貢, 請幷蠲減, 奴婢移居陸地者, 請皆刷還, 其未還者, 令所在收貢。 祭用黑牛, 擇取民間, 久養于官, 或不中用, 虛費廩料。 且柑橘移種沿海各邑, 終不結實, 請竝停罷。 全鰒等物, 以貢布代納, 而全鰒旣減, 貢布請限年減半。 旌義牧子、漁戶公賤, 多逃散, 請刷還, 限安業復戶。 其邑夏秋陰霾, 難用角弓, 以貢物馬筋, 着諸木弓, 以備不虞。 大靜, 人物流亡殆盡, 請割本州今勿、岳里, 屬之。 且元居私賤, 以公賤換爲牧子。 校生識字者三、四人, 請權革訓導, 擇學長敎之。 竝革軍官, 而擇縣人有武才者, 帶率何如?" 啓下戶曹, 回啓曰: "流亡、物故人公債蠲減事, 請令開錄其人戶及所受穀數以啓後, 更議施行。 牛馬皮所貿穀, 則已令補軍資, 不可輕改, 請勿擧行。 且其未納靑橘等及牛毛, 則請依啓蠲減。 且沿海居奴婢身貢半減事, 請依所啓, 限二年半減。"
地名: 大靜 (全羅道, 郡)
年: 1525.0

○三公議: "濟州牧使金欽祖上疏言, 旌義、大靜等邑移設事, 與親見形勢者議之, 旌義之距牛島; 大靜之距加乙波知島, 皆不遠。 其初設邑, 必近兩島者, 欲爲相保也。 今者, 大靜欲移於把古山下, 距古縣纔五里, 輸運材瓦便易, 而其中有泉, 移之固當若旌義則不然, 欲移于靈川館, 去古縣五十餘里, 運輸不無其弊, 而亦不得保牛鳥。 且距濟州四息程也, 萬一有變, 則不得相援也。 況一時竝移, 弊必不貲。 今移大靜、旌義, 則待後日京朝官往來時, 令審察民情、形勢然後, 移之似當矣。 倉庫蓋瓦事, 與該曹議之。 不收數年奴婢身貢, 燔瓦蓋覆似當。 點馬事, 馬政重大, 海外絶島, 時遣京官省察, 極爲便益, 不可不遣。 且大靜倉庫蓋瓦事, 必知首尾然後, 乃可竣事。 金欽祖箇滿臨近, 此間勿遞何如?" 傳曰: "大臣之議甚當。 但或令卽移; 或待京官更審似異。 大抵移邑, 不必汲汲, 俱竢後日京官審往, 移之何如? 欽祖箇滿, 則豈可不遞? 近者, 兩界主將, 箇滿不遞, 方有邊釁故也。 此則更議以啓。 蓋瓦事, 移鎭後猶可爲也。 點馬事, 甚當。"
地名: 大靜 (全羅道, 郡)
年: 1555.0

○丁未/憲府啓曰: "臣等見備邊司措置濟州之事, 可謂詳盡而無遺策矣。 然人之所見不同, 亦不得不達矣。 夫軍之所恃以戰勝攻取者, 全在於糧食之足。 古之用兵者, 必先備糧, 其勢不可不如是耳。 今者濟州連年失農, 倉庫虛竭, 況經大變, 無以爲計, 則全羅之倉米, 不可不輸也。 今以甲寅年奴婢身貢, 換米以充給, 當此凶荒, 勢難督納, 假曰盡納, 必經旬月, 非所以應倉卒之變也。 有名無實, 莫過於此。 議者以爲: ‘全羅沿海倉庫所儲之米五六千石, 劃令輸轉于海南, 濟州牧使入去時, 使卽輸去。 如有落後者, 亦令督送, 而以貢布所換之米, 充給出穀之邑, 則於彼於此, 兩無妨礙。 況以勢論之, 則連陸之邑, 督納換布之米甚易, 而不似濟州之遠隔滄波, 難於督納也。 且一應受祿之軍, 在外方者, 不能趁時受祿, 例賣於京中買祿之人, 故國雖給祿, 而軍士所得, 不過尺布而已。 今者計其外方軍士所受米之數, 除全羅道田稅上納之數, 納于海南, 送于濟州, 而軍士則從市直從自願, 或以外方木綿, 或以京中木綿充給, 則其於公私, 兩爲便益。’ 大抵州郡之米, 皆雜以糠粃沙土, 一石之中, 可食無幾。 以此充數而給之, 欲軍士之飽食無飢, 豈不難哉? 今世之事, 有名無實, 萬事皆然, 而米石尤甚, 州倉所謂可食者, 皆非可食者也。 方當戰酣之際, 何暇舂正? 況縮元數, 亦難舂正? 持無實之米, 禦方張之寇, 縱望士卒之盡力, 其可得乎? 方今禦寇之策, 足糧爲上。 且濟州有變, 則加里浦僉使救援事, 備邊司已議定矣。 然寇之强弱, 亦難遙度。 僉使入歸之後, 勢難獨救, 則不可不又有繼之者矣, 而若稟于朝廷而爲之, 則必經旬日, 事必稽緩。 直待濟州及加里浦之報, 次次入去事, 亦不可不預爲之計, 詳悉處置也。 且濟州燔柴, 則日晴之時, 可見於黃魚川等處云, 近來烽燧之事, 全廢不擧。 今若復踵前習, 則雖燔其柴, 萬無可援之理。 別定水使軍官, 逐日看望事, 不可不別爲措置也。 況且近來, 濟州牧使, 專不擇人, 付之於貪黷之手, 極其侵虐, 故其民怨之曰: ‘寧死於倭奴’ 云。 以此見之, 民生之困苦, 可知矣。 至於大靜等縣, 見存民不過五六十餘戶云。 今不十分救活, 以回其樂生之心, 瓦解分崩, 何待賊人之來侵乎? 若使新牧使赴任之後, 條陳其弊, 朝廷另爲蘇復之策, 則濟州可以無患矣。 大抵濟州, 邈在滄溟之外, 風帆往來, 尙爲一日之程, 則脫有緩急, 何能馳報於朝廷乎? 況倭奴之來, 必待風順, 則戒嚴之時, 正在春夏之交。 今月將半, 而二月甚近。 二月望後, 便爲風順, 凡爲措置, 必須不計晝夜, 然後可以及矣。 古人曰: ‘居安思危, 有備無患。’ 豈不然哉? 請以此意, 議于大臣而處之。" 答曰: "濟州措置事, 當於新牧使金秀文未發之前, 遣史官, 收議于三公及兩府院君處。"
地名: 大靜 (全羅道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 大靜 (全羅道, 郡)
年: 1604.0

○濟州救荒御史趙誠立, 上民弊若干條, 上令兵曹面啓有曰: "濟州三邑, 國屯馬全盛時, 至多萬餘匹, 今者只存四千八百匹, 而乃曰: ‘自古繁息, 未有如今日之盛云云。’ 此非確論也。 雖曰不合進上, 亦當留養本島, 以責孶息之效, 決不可空其本屯, 移放陸場, 故失馬。 限蘇復勿徵, 則海外人心, 尤極解弛, 更無用心看護之理。 遺失馬, 以布木牛隻代納, 則中間恐就花消, 而牛隻尤難處置, 皆不可施行。 但年久遺失, 其數甚多, 侵徵隣族之弊, 果爲矜惻。 況當凶歉之日, 不可無慰悅之策。 牧官四十匹, 旌義、大靜各三十匹蠲減, 以施貧殘牧子一分之惠宜當。 若不遣點馬, 則有乖留念馬政、委任照管之本意。 每式年入送, 在所不已, 而近來當事之員, 多非其人, 貽害絶島。 今後姑爲停罷, 或於別遣御史之往, 點閱成籍, 則民不受弊, 而馬政亦不至廢墜, 似爲便益, 各司奴婢, 納米二斗於州倉, 此必爲軍餉, 不可移用於他處, 但牧子二名, 除出一人, 所納二斗米, 姑令許給事, 而至定奉足三人, 幷力養護, 難以輕施。 民間私屯, 括出有色雌馬一年二匹爲式, 納放於國屯者, 實爲取種而設, 因一時小弊, 輕革爲難, 但衆所共知無色雌屯, 則姑勿徵納。 本島三邑, 防備極緊, 而戍卒單弱如此, 至於旌義, 則率皆以女人定給, 極爲寒心。 所當變通, 而各司奴婢, 換得私賤, 盡充軍伍, 係是新規, 率爾擧行爲難。 軍官久留作弊之事, 曾因御史狀啓, 嚴加禁斷事, 已爲行移, 前官軍官後官, 勿爲仍帶事, 令本道監司, 渡海時譏察, 如有違令者, 北邊充軍何如?" 啓。 依允。 點馬以有名文臣擇遣, 兼廉訪民弊, 守令賢否。
地名: 大靜 (全羅道, 郡)
年: 1607.0

○濟州牧使啓本: "前大靜縣監李瑞, 罷黜歸時, 洋中遇風, 所騎船漂沒, 不知歸處。 京來禹啓聖, 謫來內侍婢禮香、愛環二人通奸、潛商, 情狀駭愕。 堅囚待令, 請明示典刑, 以警他人。"
地名: 大靜 (全羅道, 郡)
年: 1626.0

○乙卯/憲府啓曰: "務安縣監李益, 本以卑賤之人, 曾爲梁護軍官。 梁護瓜滿之後, 欲圖仍任, 駄載物貨, 又出駿馬數十匹, 納之嬖姬, 旣仍梁護之任, 以其餘資, 圖得大靜而去, 物情莫不駭憤。 今授本職, 未免爲淸朝之羞辱, 請命罷職。 監察具山斗, 爲人麤鄙。 曾在光海時, 奴事李大燁, 至爲監董其起第之役, 因得洪原縣監, 爲人所唾棄久矣。 今爲殿中之任, 物情駭憤。 請命罷職。" 答曰: "具山斗、李益遞差。"
地名: 大靜 (全羅道, 郡)
年: 1652.0

○禁府啓曰: "罪人玄省吾在外, 未及就捕, 故其父玄瑋, 令捕盜廳拘囚以待矣。 今則省吾旣斃於杖下, 玄瑋何以處之乎?" 答曰: "省吾雖不承服而死, 謀逆之狀, 出於諸賊之招, 狼藉無疑。 其父似難全釋, 酌處可矣。 且金逸旣已身死, 此外無未捕罪人乎?"
                【逸出於邊士紀之招, 而拿命未下之前, 已病死, 故有是敎。】
               禁府啓曰: "罪人省吾, 緊出於逆招, 其父果難全釋。 且未捕罪人, 只有金自點之奴龍乃, 而今方逮捕矣。" 答曰: "依啓。 龍乃亦勿窮捕可矣。" 其後定配玄瑋於大靜縣。
地名: 大靜 (全羅道, 郡)
年: 1671.0

○辛丑/以濟州宣諭御史李夏書啓, 牧使盧錠特命加資, 前判官崔鎭南, 準職除授, 以錠竭誠救民, 而鎭南遺愛在人也。 旌義縣監李松老, 亦以善賑, 賜兒馬。 大靜前縣監鄭台周, 賑政一委奸吏, 且多貪汚不法之罪, 下禁府刑推三十餘次, 減死定配。 夏又以本島各樣弊瘼, 及內司奴婢役重, 難支之狀, 條列以聞, 頗有變通蠲減之事。

○辛丑/以濟州宣諭御史李夏書啓, 牧使盧錠特命加資, 前判官崔鎭南準職除授。 以錠竭誠救民, 而鎭南遺愛在人也。 旌義縣監李松老亦以善賑, 賜兒馬。 大靜前縣監鄭台周賑政一委奸吏, 且多貪汚不法之罪, 下禁府, 刑推三十餘次, 減死定配。 夏又以本島各樣弊瘼及內司奴婢役重難支之狀, 條列以聞, 頗有變通蠲減之事。
地名: 大靜 (全羅道, 郡)
年: 1674.0

○甲戌/命疏決罪囚, 以久旱不雨也。 領相金壽興、領府事許積、判府事金壽恒、知義禁張善澂、同知義禁閔點、刑曹判書權大運、參判鄭榏、參議睦來善、右副承旨李端錫等, 入侍于思賢閤, 隨罪輕重, 或徒配, 或削, 或放者, 九十二人。 咀呪、竊盜等罪, 不爲擧論。 善澂持罪囚文案, 以次披讀, 至申命圭、李鼎基等, 上曰: "此則何如?" 積曰: "臣欲達此人等事, 而未敢矣。 受莫重之任, 致莫大之變, 自上必欲斷以一罪者, 固當矣。 然原其情, 則必非故犯。 定配邊遠, 以待其死, 似可矣。" 壽興曰: "臣於前日, 陳達此事, 至被嚴敎, 而積之言是也。 命圭等, 雖甚無狀, 豈於封陵之際, 敢有慢忽之心乎?" 壽恒曰: "以次問及之下, 臣何敢獨爲泯默乎? 臣意則無論其有情無情, 此等罪名, 本無當律, 若以一時受敎, 斷以一罪, 似爲未安矣。" 閔點曰: "今日赦宥, 專爲祈雨, 則常赦所未蒙之人, 雖得蒙宥, 亦或一道。" 上曰: "此人罪狀, 予甚痛惡, 見欺工匠, 不近似矣。 十二面內六面裳石, 如法作凹, 而六面初旣作凹, 反復撞破。 郞廳若至誠監役, 則工匠何敢如是? 命圭等罪, 在漢則當以大不敬論之矣。" 積曰: "不能敬愼, 則有之, 論以一罪, 似爲過重。 若貸其死, 使得畢命於海島之中, 則非但有光於仁厚之德, 亦足爲後日懲戒之地。" 壽興亦申請不巳, 上默然良久曰: "予意則必欲殺之, 諸大臣之言如此, 只令貸死而已, 永勿奴釋可也。" 因命曰: "命圭等減死, 絶島定配, 命圭配大靜縣、鼎基配旌義縣。"
地名: 大靜 (全羅道, 郡)
年: 1703.0

○司諫金相稷、獻納尹憲柱, 停科獄還收啓, 禁府遂決遣諸囚。 宋晟
              濟州, 李聖輝
              羅州
              智島, 鄭順億
              黑山島, 李秀哲
              康津
              古今島, 李道徵
              興陽
              鹿島, 朴泰晦
              珍島, 朴弼渭
              金甲島, 金麟至
              順天
              防踏, 吳碩夏
              大靜, 洪受禹
              巨濟, 閔時俊旌義, 竝爲奴定配。 識者歎曰: "科賊生出獄門, 國無刑矣。"
地名: 大靜 (全羅道, 郡)
年: 1729.0

○乙丑/引見鞫廳大臣, 酌處趙德普、睦重衡、禹如天、姜必齊、金德裕、朴泰堅、朴泰三、洪啓一等有差。 初, 戊申賊閔百孝供稱: "德普知賊謀, 聞安城敗報, 仰天太息事, 在三月十五日。" 德普供: "三月十八日, 自京下往龍仁, 二十三日, 發龍仁宿稷山, 赴任湖縣。" 命本道査問, 官人之供, 一如德普言。 上以德普與閔昌道結姻, 持身不謹而爲是, 先正臣趙光祖後孫也。 命參酌配極邊。 重衡累出戊申賊招, 以爲三月十五日, 期會于板橋至有靑坡
              睦井邑湖南賊大將之說。 重衡供: "三月十五日, 卽淸州作變之日, 則板橋期會之說, 不成事理。" 上以三月十五日, 乃是嶺湖各道諸賊, 約與相應之日, 則此不足爲自明之端, 而罪不明白, 命減死配絶島。 如天, 鎭岑縣座首也, 必齊, 鎭岑縣吏也, 縣監李萬東從逆時, 或酬酢凶言, 或往來賊陣。 上以脅從原之, 命如天配絶島, 必齊配遠地。 德裕, 忠州人, 閔黯之女壻, 韓世弘之內舅也。 始爲百孝所引, 逮問旋酌處, 忠州人藉藉言, 德裕漏網, 司諫徐宗玉啓請更鞫, 從之。 累加刑訊, 不得端緖。 上曰: "從臺言, 欲以釋群情之疑耳。 德裕旣經酌處, 旋復杖死, 則凡經酌處者, 豈不擧懷疑懼乎? 以疑殺人, 非王者道。" 特命減死配大靜縣。 泰三爲順天府使時, 泰堅以泰三同姓親, 傳泰三書於朴弼夢謫所, 路過泰仁, 朴弼顯方點兵, 泰堅換給所乘馬。 上以泰三之貽書弼夢, 在逆節未露之前, 弼顯叛時, 僞稱勤王, 泰堅換馬, 見欺無怪, 命泰堅定配, 泰三配極邊。 啓一, 李有翼血黨也。 有翼擇可使於李思晟
              平安兵營者, 啓一與焉, 且見有翼凶詩者也。 上謂: "累刑, 足以懲罪。 殺之則過。" 命減死配極邊。 上謂大臣曰: "予於此, 有深悔者, 李慶祉子殷鼎特囚事也。 慶祉若不徑斃, 則欲爲酌處矣。" 左議政洪致中曰: "慶祉終有可疑者, 三月二十日, 往見師寬, 明白無疑矣。 白文彩, 卽其妹夫之婢夫, 吳漢翊, 卽皮肉不干之人, 若無二十日往見之事, 何必公然誣捏乎? 十七日見師寬事承服, 而二十日見師寬事, 終始牢諱, 必有隱情矣。 自上以爲閉城拒賊, 足爲可恕, 而弼顯之來陣三川, 非朝令, 則事當出兵擊之。 而慶祉按兵不動, 此亦可死之罪也。" 右議政李台佐曰: "吳命恒自全州上來時, 以慶祉爲有功, 而乘白馬來到者, 卽傳簡於慶祉者云。 若然則慶祉之罪, 不可盡言矣。" 上曰: "且有一事深悔者。 昨年春, 宗元子, 令訓將梟示, 則李宗城諫止, 李秉泰亦以爲: ‘雖快於一時, 必爲後日之悔。’ 宗城、秉泰, 卽今之直臣也。" 臣謹按治逆, 自有其法。 直令軍門梟示, 則不但非法, 後弊何防焉? 宗元子梟示, 在兵亂未平之前, 而李宗城、李秉泰諸人, 皆執不可, 未幾而上亦悔之, 追思諫止之言, 儘盛德也。 而逮夫乙亥之獄, 軍門梟示, 便成一按例之事。 惜乎, 宗城、秉泰之言, 不可得以復聞也。
地名: 大靜 (全羅道, 郡)
年: 1738.0

○乙酉/上引見大臣備堂。 右議政宋寅明言擇守令事, 仍請疏通廢棄者曰: "有登科二十年, 不見擬望者, 飢寒切身, 妻子凍餓, 豈不怨歸朝廷乎? 雖以南人言之, 才諝文藝之士, 不幸有累者, 當參酌用之。 大靜、旌義、延日、長鬐等邑, 地遠惡無所惜, 宜以此差遣, 待有治效, 移稍善之地。" 上曰: "姜必愼、必慶因何事見枳?" 寅明曰: "必愼庚戌名出於睦奴之招, 而言必愼常戒止其妻族云矣。" 上曰: "止之是矣, 此何以爲罪也?" 寅明曰: "止之近於知情故也。" 戶曹判書宋眞明曰: "必慶以攻蕩平疏見枳矣。" 上曰: "停眞儒、益寬之啓者誰耶?" 寅明曰: "停眞儒啓者任珖, 而停益寬啓者, 似是洪尙容也。 此外見枳者, 如李太元、金弘錫、姜檏之類也。 檏卽順觀之甥姪, 而順觀之罪, 論以漢法, 誅及九族可也。" 備堂李宗城曰: "大臣失言矣。 誅及九族, 豈聖朝所宜言哉?" 上曰: "大臣之欲除瘴鄕守令者, 亦非王政也。 豈愍其在家飢餓, 而使之病水土可乎? 如姜必愼庚戌鞫獄, 多所指陳, 一向枳塞, 孰肯勸善?" 寅明曰: "尹鳳朝亦優於州牧, 宜收敍。" 上曰: "鳳朝雖不製給萬規之疏, 其人頗有黨心, 此所以有幾乎誤予之敎也。" 寅明又言: "荒唐船來泊平薪鎭前洋, 而馳報稽滯, 公洪水使罷職, 地方官宜拿問。" 從之。
地名: 大靜 (全羅道, 郡)
年: 1755.0

○左議政金尙魯奏曰: "虎龍兩子, 尙今容息於湖南陸地, 誠是失刑之大者。 請樂安郡爲奴罪人德福移配旌義縣, 寶城郡爲奴罪人德成移配大靜縣。" 上從之。

○上御內司僕, 親鞫權邵、李&#x236EE;、李元夏、朴世儉伏誅。 邵供: "臣家世不下於自中, 而臣父不免沈滯, 居常怨國。 且以學製事含憾, 與妻父李&#x236EE;之子元夏同爲凶書, 臣及&#x236EE;製之, 元夏書之, 專出於欲亂朝廷之計。 且與鼎衍相知。 鼎衍所納凶書, 亦嘗參見, ‘南別宮樑上云云’ 一段至今記得。 故今番凶書, 以鼎衍未卒之言書之, 而書中有 ‘九老云云’ 之說及 ‘傳家心法’ 等語, 列書朝臣之下, 書謹悉二字, 書凡四層。 而初書則七月二十八日曉, 臣稱以別陪而自投之, 再書則&#x236EE;使朴世儉投之, 窮凶情節綻露無餘, 大逆遲晩。" 正刑, 孥籍如法。 &#x236EE;供: "權抗之爲投書, 世人皆知之。 邵亦危言悖行, 無所不爲。 而邵所引多人中, 若或謂臣亦同入, 則臣當爲元犯。 而世儉所供, 俱是虛言。" 屢加刑訊, 終不承款, 以特旨西門外正法, 以逆律施行。 元夏供: "與邵同爲凶書。 臣書上段, 邵書下段, 而字細於小冊字。 謀逆遲晩。" 正刑。 朴世儉供: "臣以&#x236EE;之乳弟, 受&#x236EE;之指嗾, 果爲持傳凶書, 而不知其書意矣。" 命以逆律, 門外正法。 抗以邵父, 刑訊不服, 以緣坐處絞。 宏以邵祖年老, 下詢大臣後, 以本律大靜縣爲奴。 鄭熙普、鄭稑以元夏姻親, 援引被逮, 熙普
              三陟府定配, 稑屢施刑訊, 鍾城府遠配。 鄭道三以道聽輕洩, 康津縣定配, 李萬育、李賢汲, 以投書事, 致疑於抗, 相與酬酢, 而萬育以不卽直陳, 海南縣定配, 賢汲以所供無隱, 特命調用。 申思範、朴相祿、尹正烈、洪楫、權瑋、黃最彦, 以邵誣援被逮, 幷特放。
地名: 大靜 (全羅道, 郡)
年: 1763.0

○壬午/上御太僕, 親鞫罪人壎ㆍ榮得ㆍ東渾ㆍ得明ㆍ維ㆍ褎ㆍ能孝ㆍ正觀ㆍ翼佐ㆍ戀ㆍ夢鼎ㆍ濟海ㆍ運海ㆍ陽祚ㆍ彦杓ㆍ昌翼ㆍ天大等。 初逆賊來復告榮得等, 以凶孽緣坐, 謫于島, 每發怨國之言, 往覘在謫宗臣壎, 爲推戴之謀, 上旣誅來復, 命逮捕諸賊, 至是竝拿。 至榮得文書, 有軍器置簿, 而縣吏金萬車圖拔之狀, 現發於發捕金吾郞。 上竝親問之。 壎供曰: "臣年前得病島中無醫。 逆衍之庶姪, 頗解醫理, 故果爲邀見。 又有一人隨來, 問之則其嫡兄云, 而不接一言矣。" 問榮得, 供曰: "軍都目及軍器文書, 受價書給於軍器色吏, 而此是會案文書, 故更書以納。 來復則初不相知。" 更推刑訊不服。 問得明供曰: "臣於點考時, 雖見來復, 初無酬酢。" 問維供曰: "雖知來復之面, 實無接談之事。" 更推維, 供曰: "來復則未嘗接話, 榮得則相親。" 刑訊不服。 問褎供曰: "臣不知來復, 點考時, 只知其面。" 問能孝, 供曰: "臣遭母喪時, 來復爲弔喪而來, 而旣無相弔之義, 故不爲受弔。 其後臣尋採鰒人, 往于渠家, 八年之間四次逢着。 而心中如食敗肉, 每自不好。" 問正觀, 供曰: "文書中潤碩卽大靜官奴曺潤碩也。 厥漢來請代書, 故果書置之, 入於文書中矣。 徒流案一節, 大靜吏輩不能書之, 給升米於臣, 而使書給, 故臣書之矣。" 刑訊不服。 問翼佐, 供曰: "來復面貌則臣豈不知?" 刑訊不服。 更推翼佐供曰: "榮得則臣果知之。 軍器冊則色吏借書於臣, 故欲束冊而置之。" 榮得處加刑不服。 問戀, 供曰: "點考時, 來復則果相見。 臣在光州, 惠在春川, 渠等之事, 豈相知乎?" 刑訊不服。 問夢鼎, 供曰: "來復面目則臣果知之。" 刑訊不服。 問濟海, 供曰: "臣便同常漢, 爲人耕田, 不識一字。" 刑訊不服。 問運海, 供曰: "臣若有所知之事, 則豈不直告?" 刑訊不服。 問陽祚, 以文書中怪誕之書, 左道之文, 供曰: "臣欲無物慾, 故每念佛, 而非有邪心。 與志ㆍ光哲諸賊連姻之事, 心常恨之, 故志賊居謫時, 亦無書札往復。 玉樞經曾無所讀之事, 主人爲祈禱而有之矣。" 刑訊不服。 問彦杓, 供曰: "臣於乙亥年, 以見志賊凶書被鞫, 以無端緖, 蒙酌處之恩。 若有可達者, 乙亥親問時, 豈不盡達乎?" 問昌翼, 供曰: "志之孫女通婚, 而臣非門長, 故以上京問于臣五寸叔爲言, 果出於藉重之心矣。" 刑訊不服。 問天大, 供曰: "臣於望華樓下場市, 見樓上掛書, 朴順才者摘取, 而時値空官, 故臣傳于座首柳頤泰。 臣與志同參, 而盡知其中事, 故乙亥皆已直招矣。" 命諸囚竝下府。

○癸未/上御太僕, 親鞫罪人得明ㆍ榮得ㆍ正觀ㆍ東渾ㆍ翼佐ㆍ褎ㆍ彦杓ㆍ維ㆍ戀ㆍ昌翼ㆍ夢鼎ㆍ敬修等, 榮得ㆍ東渾ㆍ敬修伏誅。 問得明, 供曰: "臣止接於外村, 榮得輩保授於城內, 渠輩親密與否, 何以詳知?" 更推不服。 得明與元德昭面質。 德昭, 大靜吏也。 德昭曰: "汝不言吾等當有好時乎?" 得明曰: "汝何爲此言?" 問榮得供如前。 加刑不服。 正觀ㆍ榮得面質。 正觀曰: "汝不與東渾等日日往來, 而姜翊周之女官妓月中梅, 作妾贖良乎?" 榮得曰: "贖良則其父爲之矣。" 正觀曰: "汝之三兄弟, 豈不相往來乎?" 榮得曰: "吾母喪時, 暫會矣。" 加刑, 供曰: "臣得妓妾, 免賤率畜, 與本縣倅, 爲妾同壻, 財穀相換以食。 與諸罪人往來綢繆。" 大逆不道結案。 問正觀, 供曰: "榮得以妓作妾, 而妓父姜翊周爲座首, 故榮得身爲官奴, 不爲立役。 其時邑倅曺敬修也, 榮得妾弟, 敬修作妾率去。 其謀議則不知矣。" 加刑不服。 問能孝不服。 問東渾, 供曰: "臣初無綱繆之事?" 加刑不服。 正觀ㆍ東渾面質。 正觀曰: "汝於點考時, 與榮得輩, 不同行同坐乎?" 東渾曰: "同受點考, 故同坐矣。" 加刑, 供曰: "與榮得同爲官奴, 故仍與綢繆。" 以大逆不道結案。 問翼佐, 供曰: "臣祖雖正法, 豈敢稱冤?" 更推加刑不服。 問褎供曰: "東渾輩相親往來, 而臣則不入其類矣。" 加刑不服。 裒ㆍ榮得面質。 裒曰: "汝豈不曰傷痛乎?" 榮得曰: "吾豈不曰若有傷痛之心, 則易生怨心, 汝勿燥燥云乎?" 裒曰: "然矣。" 榮得曰: "吾見嫉於汝與來復, 以有嫉惡之腸故也。" 加刑不服。 問彦杓, 供曰: "若有所知之事, 豈敢欺隱? 問維加刑不服, 更推加刑不服。 問戀, 供如前不服。 問昌翼, 供如前, 加刑不服。 問夢鼎不服。 問敬修, 供曰: "所眄邑妓, 知其爲榮得妾弟, 而爲所生率來, 萬死無惜。" 敎曰: "前大靜縣監曺敬修, 敢與罪人榮得作爲友壻, 官穀那移換給, 此眼無國法。 若不快施邦刑, 何以礪頹世? 亟正邦刑。" 仍命榮得弟二人及姜翊周ㆍ月中梅, 竝拿來。

○諫院
                【司諫朴盛源。】
              申前啓, 不允。 又啓: "罪人陽復, 旣是鼎衍之姪, 來復之弟, 則來復陰凶情節, 必無不知之理。 而帳殿嚴訊, 不爲直告, 極爲妖惡。 請收還陽復酌處之命, 更令捕廳嚴問得情。" 允之。 又啓: "罪人月中梅, 旣是榮得之妾, 則榮得情節, 必無不知之理。 請更令王府嚴刑得情。" 允之。 又啓: "罪人姜翊周, 渠供中雖曰, 月中梅與榮得相奸之後, 告官施罰云, 而安知無隱情耶? 請翊周究問得情, 以正王法。" 允之。 又啓: "榮得以月中梅作妾之後, 翊周告官, 則大靜縣監柳一章以爲, 官奴官婢相奸, 自是常事, 只施撻楚云。 看得尋常, 不卽嚴治, 渠亦潛奸榮得之妾四寸, 則安知無別般隱情乎? 請前大靜縣監柳一章, 拿鞫嚴問。" 允之。 其後榮集ㆍ榮喆ㆍ陽復皆死于刑, 翊周及月中梅, 依初傳敎發配, 柳一章罷職放送。